LT Europos Sąjungos oficialusis leidinys C 139/6

Ištrauka iš sprendimo dėl Straumur-Burdaras Fjarfestingarbanki hf., priimto remiantis 2001 m. balandžio 4 d. Europos Parlamento ir Tarybos direktyva 2001/24/EB dėl kredito įstaigų reorganizavimo ir likvidavimo

2009/C 139/06

SIŪLYMAS PATEIKTI REIKALAVIMĄ PRANEŠIMAS APIE TERMINUS, KURIŲ REIKIA LAIKYTIS PATEIKIANT REIKALAVIMĄ

Reikjaviko apygardos teismo sprendimu, paskelbtu 2009 m. kovo 3 d., suteiktas skolos moratoriumas „Straumur-Burdaras fjarfestingarbanki hf.“, Reg. Nr. 701086–1399, Borgartun 25, Reykjavik, Iceland, laikotarpiui iki 2009 m. birželio 11 d. Vadovaudamasis įstatymo Nr. 44/2009, iš dalies keičiančio įstatymą Nr. 161/2002, II laikinąja nuostata, Reikjaviko apygardos teismas paskyrė banko likvidavimo tarybą, kuri tvarkys, pavyzdžiui, reikalavimus bankui, kol galios moratoriumas ir po to, kai pasibaigus moratoriumui bus pradėtos likvidavimo procedūros.

Atskaitos data – 2009 m. kovo 9 d. Reikalavimų tvarkymo pradžios data nustatoma atsižvelgiant į įstatymo Nr. 44/2009 įsigaliojimą ir yra 2009 m. balandžio 22 d. (žr. įstatymo Nr. 161/2002 102 straipsnio pirmą dalį ir trečios dalies antrą sakinį, taip pat žr. įstatymo Nr. 44/2009 6 straipsnį).

Visos šalys, reikalaujančios „Straumur-Burdaras fjarfestingarbanki hf.“ grąžinti bet kokias skolas arba turinčios kitų teisių ar pretenzijų į banko kontroliuojamą turtą, įskaitant pirmaeilius reikalavimus ir reikalavimus, apsaugotus in re, raginamos pateikti savo reikalavimus banko likvidavimo tarybai per du mėnesius nuo pirmo šio pranešimo paskelbimo. Šis pranešimas pirmą kartą buvo paskelbtas 2009 m. gegužės 18 d.Legal Gazette Islandijoje, taigi, reikalavimų pateikimo terminas yra 2009 m. liepos 18 d. Reikalavimus reikia pateikti paštu banko likvidavimo tarybai adresu: Winding-up Board, Borgartun 25, Reykjavik, Iceland; jų turinys turi atitikti instrukcijas, pateiktas Bankroto įstatymo Nr. 21/1991 (angl. Act on Bankruptcy etc.) 117 straipsnio antroje ir trečioje dalyse. Vadovaujantis pirmiau minėtomis įstatymo Nr. 161/2002 102 straipsnio pirmos dalies ir trečios dalies antro sakinio nuostatomis (taip pat žr. įstatymo Nr. 44/2009 6 straipsnį), kreditoriams nurodoma į savo teikiamus reikalavimus įtraukti reikalavimo padėtį 2009 m. balandžio 22 d.

Reikalavimai užsienio valiuta turi būti pateikti atitinkama valiuta. Europos ekonominės erdvės arba Europos laisvosios prekybos asociacijos valstybės narės kreditorius reikalavimą gali pateikti tos valstybės kalba. Kartu su tokiais reikalavimais privaloma pateikti vertimą į islandų kalbą; reikalavimus anglų kalba galima pateikti be vertimo. Kiti kreditoriai gali pateikti reikalavimus islandų arba anglų kalbomis.

Jei reikalavimas nepateikiamas per pirmiau minėtą terminą, teisinės pasekmės yra tokios pat, kaip ir netinkamai pateikus reikalavimą, kaip nurodyta Bankroto įstatymo Nr. 21/1991 118 straipsnyje, todėl reikalavimas „Straumur-Burdaras fjarfestingarbanki hf.“ bus laikomas panaikintu, nebent taikomos tos nuostatos 1–6 punktuose nurodytos išimtys.

Dar kartą aiškiai pabrėžiama, kad kreditoriui pateikus reikalavimą laikoma, kad jis sutinka atsisakyti teisės į konfidencialumą (banko paslaptis), kiek tai susiję su atitinkamu reikalavimu.

Susitikimas su kreditoriais įvyks ketvirtadienį, 2009 m. rugpjūčio 6 d., 9.30 val. Hilton Hotel Nordica, Sudurlandsbraut 2, Reikjavike. Šiame susitikime turi teisę dalyvauti reikalavimus bankui pateikusios šalys. Šiame susitikime bus aptartas pateiktų reikalavimų sąrašas ir likvidavimo tarybos sprendimas, jei tuo metu bus priimtas. Reikalavimus bankui pateikę asmenys likus bent savaitei iki minėto susitikimo galės susipažinti su pateiktų reikalavimų sąrašu.

Daugiau informacijos apie reikalavimų pateikimą ir tvarkymą bus pateikta banko interneto svetainėje www.straumur.com Likvidavimo taryba labai prašo kreditorių nurodyti savo arba savo tarpininkų elektroninio pašto adresą, kad būtų lengviau perduoti informaciją.